 चेल्सीद्वारा म्यानयू पराजित
अल्भारो मोराटाले सेप्टेम्बरयता गरेको पहिलो गोलको मदतले चेल्सीले इंग्लिस प्रिमियर लिगमा आइतबार राति म्यानचेस्टर युनाइटेडमाथि १–० को जित निकालेको छ । 
लन्डन — अल्भारो मोराटाले सेप्टेम्बरयता गरेको पहिलो गोलको मदतले चेल्सीले इंग्लिस प्रिमियर लिगमा आइतबार राति म्यानचेस्टर युनाइटेडमाथि १–० को जित निकालेको छ ।  यो जितपछि चेल्सीले म्यानचेस्टरसँगको दूरी पनि एक अंकमा छोट्याएको छ । यसअघि म्यानचेस्टर सिटीले आर्सनललाई ३–१ ले हराएको थियो । लिग तालिकामा सिटी ३१ अंकसहित शीर्ष स्थानमा छ । त्यसयता म्यानचेस्टर र टोटनहमको समान २३ अंक छ । लिभरपुल १९ अंकमा पाँचौं स्थानमा छ । चेल्सीको जितमा मोराटाले ५५ औं मिनेटमा निर्णायक गोल गरेका हुन् । जोसे मोउरिन्होको म्यानचेस्टरका लागि पछिल्ला केही खेल खराव रहेका छन् । लिभरपुलसँग बराबरी र हडर्सफिल्डसँग हारयता म्यानचेस्टरले अहिले आफ्नो पूर्व क्लब चेल्सीविरुद्ध हार बेहोरेको हो । आइतबार रातिको अर्को खेलमा एभरटनले वाटफोर्डलाई ३–२ ले हरायो र ११ अंकसहित १५ औं स्थानमा उक्लिन सफल रह्यो । 